หงส์ฟ้ากับสมหวัง

**หงส์ฟ้ากับสมหวัง** เป็นละครโทรทัศน์ไทยแนวโรแมนติก คอมเมดี้  ผลิตโดยเอ็กแซ็กท์  นำแสดงโดยจักรพันธ์ ครบุรีธีรโชติและพิยดา จุฑารัตนกุล

ในปี พ.ศ. 2555  เอ็กแซ็กท์ได้นำละครเรื่องนี้กลับมาสร้างใหม่และเปลี่ยนชื่อเป็นสายฟ้ากับสมหวัง

## เรื่องย่อ
สมหวัง เป็นช่างตัดเสื้อหนุ่มฝีมือดี ผู้มีความพิสมัยในดนตรีลูกทุ่งเป็นชีวิตจิตใจ และแม้รูปร่างหน้าตาของสมหวังจะหล่อเหลาเอาการ แต่ในเรื่องของความรักเขากลับเป็นเด็กอ่อนหัดที่ไม่เอาไหนในเรื่องการจีบ ผู้หญิงเอาซะเลย ใคร ๆ จึงพากันตราหน้าว่าชาตินี้สมหวังจะต้องเป็นโสดไปตลอดชีวิต แล้วชีวิตของสมหวังก็กลับมามีชีวิตชีวาขึ้นมา เมื่อเขาเกิดไปปิ๊งลูกค้าสาวสวยสุดเซ็กซี่นาม เฉิดฉาย ศิรินภา ภรรยาสาวคนสุดท้องของ เสี่ยเก๊า เจ้าของกิจการห้องเย็น และด้วยความซื่อ สมหวังเข้าใจผิดคิดว่าเสี่ยเก๊าเป็นพ่อของเฉิดฉาย วันหนึ่งเมื่อเฉิดฉายมาตัดเสื้อที่ร้านของสมหวัง เขาจึงพยายามเอาใจและออกปากอาสาว่าจะนำเสื้อผ้าที่ตัดเสร็จแล้วไปส่งให้ถึง บ้าน ระหว่างนั้นเองเฉิดฉายแอบติดต่อ แดน มโนรม นักฆ่ามือพระกาฬสามีตัวจริงให้มาจัดการเสี่ยวเก๊าหวังฮุบสมบัติ โดยการทำให้เหมือนเป็นการฆ่าชิงทรัพย์เพื่ออำพรางคดี แล้วทำทีเป็นว่าตนกลับมาเจอแล้วแจ้งตำรวจ ในวันลงมือ เป็นวันเดียวกับที่สมหวังเอาเสื้อที่ตัดเสร็จไปส่ง แต่เพราะการจราจรที่ติดขัด ทำให้สมหวังถึงช้ากว่าเวลานัด เขาจึงไปเจอเหตุการณ์ขณะที่แดน มโนรมกำลังลงมือสังหารเสี่ยเก๊า ด้วยความตกใจกับสิ่งที่เห็น สมหวังรีบวิ่งหนีออกมา แดน มโนรม รู้ตัววิ่งไล่ตามหมายฆ่าปิดปาก แต่สมหวังก็หนีรอดมาได้อย่างหวุดหวิด แล้วรีบเข้าแจ้งความกับตำรวจ
ฝ่ายเฉิดฉายกลับมาตามแผนที่วางไว้จึงได้รู้จากแดนว่า มีคนเข้ามาเห็นแล้วหนีไปได้ ก็พอดี ร.ต.ท.วันชาติ ที่รับแจ้งเรื่องจากนำกำลังมาตรวจสอบที่เกิดเหตุ เฉิดฉายให้แดนหลบไปขณะที่ตนเองแกล้งทำเป็นเพิ่งกลับมาและตกใจกับเหตุการณ์ ที่เกิดขึ้น โดยไม่รู้ว่าคนที่เห็นเหตุการณ์คือสมหวังนั่นเอง สมหวังถูกนำตัวไปสเก็ตหน้าคนร้าย ได้ความว่าคนร้ายที่ลงมือฆ่าเสี่ยเก๊าเป็นแดน มโนรม นักฆ่าพันหน้าที่เก่งกาจในเรื่องการปลอมตัวเข้าสังหารเหยื่อ ทางตำรวจปักใจว่าเป็นการฆ่าเพื่อผลประโยชน์ จึงกันสมหวังไว้เป็นพยาน และเพื่อความปลอดภัยของสมหวังจึงจำเป็นต้องซ่อนตัวเพราะอาจถูกคนร้ายย้อน กลับมาฆ่าปิดปาก หมวดวันชาติ ได้รับมอบหมายให้เป็นคนพาสมหวังไปซ่อน เขาพาสมหวังไปฝากให้อยู่ในวงดนตรีลูกทุ่ง ชูชนะ วทัญญู ซึ่งเป็นญาติกัน พร้อมกับตำรวจนอกเครื่องแบบคอยคุ้มกันหนึ่งนายคือ จ่ามะลิ สมหวังถูกรับไว้เป็นช่างเสื้อประจำวง คอยดูแลเรื่องเสื้อผ้า ในขณะที่จ่ามะลิเป็นเด็กช่วยงานทั่วไปในวง และที่นี่เองสมหวังได้เจอกับหงส์ฟ้า ลูกสาวของชูชนะที่ทุกคนภายในวงพากันบอกเป็นเสียงเดียวกันว่า "ทั้งเขี้ยวและเค็มสุด ๆ" เมื่อแรกพบสมหวังรู้สึกว่าหงส์ฟ้าเป็นคนจู้จี้ขี้บ่นไปซะทุกเรื่อง ขณะที่หงส์ฟ้ากลับรู้สึกว่าสมหวังไม่ใช่ช่างซ่อมเสื้อทั่วไป นอกจากนี้สมหวังยังได้เจอกับ น้องบูม หางเครื่องสุดเซ็กซี่ประจำวงที่มาคอยก้อร่อก้อติก แต่เพราะไม่ใช่สาวในสเปกสมหวังจึงไม่ได้เคลิ้มตามไป ต่อมาสมหวังรู้จากจ่ามะลิว่า เฉิดฉายคือเมียคนสุดท้องของเสี่ยเก๊า แต่เขาไม่ยอมเชื่อ จึงแอบหนีไปหาเฉิดฉาย ฝ่ายเฉิดฉายก็เพิ่งรู้ว่าสมหวังคือคนที่เห็นเหตุการณ์ทั้งหมด
เมื่อได้เจอสมหวังที่มาดักพบเพื่อถามเรื่องราวความสัมพันธ์กับเสี่ยเก๊า เฉิดฉายจึงโกหกว่าตนเป็นลูกเลี้ยงที่เสี่ยเก๊าอุปถัมภ์ พร้อมกับหลอกถามที่อยู่ของสมหวัง แต่สมหวังไม่ยอมบอก เฉิดฉายจึงหลอกนัดให้สมหวังมาหาตนอีกครั้ง เพื่อให้แดนจัดการเก็บสมหวัง แต่พอดีวันนั้นเป็นวันที่วงออกเดินสายเปิดการแสดง สมหวังจึงไม่ได้มาตามนัด ขณะที่สถานการณ์ของวงกำลังแย่ กลับยิ่งย่ำแย่ลงไปอีกเมื่อ มิ่งขวัญ วทัญญู นักร้องนำประจำวงหลานของชูชนะมาขอเพิ่มค่าตัว ไม่เช่นนั้นจะแยกไปตั้งวงเอง หงส์ฟ้าจำเป็นต้องตัดเงินของทุกคนในวงเพื่อมาให้มิ่งขวัญ จึงสร้างความไม่พอใจให้กับทุกคนในวง หาว่าหงส์ฟ้าลำเอียงเข้าข้างญาติจึงรวมตัวกันประท้วงหงส์ฟ้า หงส์ฟ้าเสียใจที่ทุกคนไม่เข้าใจในสิ่งที่เธอทำ สมหวังเข้ามาช่วยไกล่เกลี่ยจนทุกคนเข้าใจสถานการณ์ที่แท้จริงของวงว่ากำลัง ประสบปัญหา พร้อมกับเสนอแนะว่าวิธีการแก้ปัญหาที่ดี ด้วยการปรับปรุงวงให้น่าดูขึ้น ทั้งรูปแบบการนำเสนอและเครื่องแต่งกาย ผู้ชมก็จะมากขึ้น แล้วรายได้ก็จะมากขึ้นตามมา โดยไม่จำเป็นต้องตัดเงินคนในวงมาเพิ่มให้มิ่งขวัญ โดยสมหวังอาสาจะช่วยตัดเย็บชุดโชว์ใหม่ ๆ ให้กับวง ทั้งหงส์ฟ้า และทุกคนในวงเห็นด้วย จึงช่วยลงมือลงแรงปรับปรุงวงใหม่ด้วยความหวัง แต่ในวันที่เริ่มแสดง ขณะที่ผู้คนล้นหลามรอคอยอยู่นั้น มิ่งขวัญนักร้องนำกลับเบี้ยวไม่ยอมมา ชูชนะจึงตัดสินใจขึ้นเวทีร้องเอง แต่ด้วยวัยที่ล่วงเลย ซุ่มเสียงก็เลยถดถอย สมหวังเห็นท่าจะแย่จึงจับไมค์ช่วยร้องอยู่หลังเวที สร้างความประหลาดใจและประทับใจให้แก่ผู้ชมในวันนั้นเป็นอันมากด้วยน้ำเสียง ไพเราะจับใจ และแม้ว่าผู้ชมอยากจะเห็นหน้านักร้องคนใหม่ สมหวังก็ยังปฏิเสธ แต่ก็ไม่พ้นความพยายามของชูชนะ ซึ่งประกาศเปิดตัวสมหวังเป็นนักร้องคนใหม่ในนาม "สมหวัง วทัญญู" แบบมัดมือชก โดยที่สมหวังไม่ทันตั้งตัว
สมหวังดังภายในชั่วข้ามคืน และดังขึ้นเรื่อย ๆ ทำให้สถานะทางการเงินของวงค่อย ๆ ดีขึ้นเรื่อย ๆ ขณะเดียวกันความสัมพันธ์ของ สมหวังกับหงส์ฟ้าก็เปลี่ยนไปในทิศทางที่ดีขึ้น หงส์ฟ้าประทับใจในความดีของสมหวังก็เริ่มแอบมีใจให้ แต่สมหวังรู้สึกกับหงส์ฟ้าแบบพี่ชายน้องสาว เพราะในใจเขายังใฝ่หาเฉิดฉาย ความดังของสมหวังฉุดไม่อยู่จนกลายเป็นข่าวออกทีวี ทางตำรวจรู้เรื่องเข้า ขอให้สมหวังเลิกร้องเพลง เนื่องจากเขาจะกลายเป็นเป้านิ่งให้กับผู้ร้าย แต่สมหวังทำไม่ได้เพราะชีวิตของคนทั้งวงขึ้นอยู่กับตน แต่ก็รับปากว่าจะลดความเด่นดังลง โดยหารู้ไม่ว่าชูชนะแอบไปเซ็นต์สัญญาออกเทปแทนสมหวังไว้แล้ว โดยมิได้ปรึกษาเขาก่อน สมหวังรู้เรื่องรีบปฏิเสธโดยไม่สามารถบอกเหตุผลกับทุกคนได้ คืนนั้น ขณะที่เปิดการแสดง สมหวังก็ได้เห็นแดน มโนรมปะปนเข้ามาในหมู่แฟนเพลง ด้วยความกลัว สมหวังแอบหนีไปโดยไม่ได้บอกกล่าว ทำให้ทุกคนเข้าใจว่าสมหวังดังแล้วแยกวง ชูชนะซึ่งเบิกเงินค่าตัวในการออกเทปของสมหวังมาลงทุนซื้อรถคันใหม่ให้กับวง ไปแล้ว พอรู้เรื่องก็ถึงกับช็อคเข้าโรงพยาบาล แต่ทั้งหมดนี้ไม่มีใครเสียใจเท่ากับหงส์ฟ้า เพราะเธอคิดว่าสมหวังเป็นคนหลอกลวง และที่สำคัญเป็นคนไร้หัวใจอย่างที่ไม่น่าให้อภัย สมหวังหนีมาปรึกษาหมวดวันชาติ หมวดจึงคิดที่จะซ้อนแผนจับ แดน มโนรม ด้วยการให้สมหวังกลับไปรับข้อเสนอของชูชนะ และให้จัดคอนเสิร์ตเปิดตัวเพื่อล่อให้แดนลงมือ สมหวังไปหาชูชนะยอมรับปากทำตามแผน ท่ามกลางความบึ้งตึงของหงส์ฟ้า แม้ว่าลึก ๆ แล้วเธอจะดีใจที่สมหวังกลับมาก็ตาม
ในวันคอนเสิร์ต แดน มโนรมก็ลงมือจริง ๆ อย่างที่คาด สมหวังถูกยิงแต่ใส่เสื้อเกราะเอาไว้จึงไม่เป็นไร หงส์ฟ้าไม่รู้ตกใจกับภาพที่เห็นก็แสดงความรู้สึกที่แท้จริงออกมา ทำให้สมหวังได้รู้ว่าหงส์ฟ้ารู้สึกยังไงกับตน แต่พอหงส์ฟ้ารู้ความจริงว่าสมหวังเป็นพยานในคดีฆาตกรรมที่มาซ่อนตัวและใช้วง ดนตรีของตนเป็นเครื่องมือก็โกรธสมหวัง ยิ่งได้เห็นเฉิดฉายเข้ามาทำดีกับสมหวังอย่างสนิทสนมหลังจากแผนที่จะให้แดน เก็บสมหวังล้มเหลว หงส์ฟ้ายิ่งโกรธ โดยหารู้ไม่ว่าแท้จริงแล้ว เฉิดฉายเป็นตัวการหลอกให้สมหวังในการหาความคืบหน้าของคดี หงส์ฟ้าจึงได้แต่ซึมเศร้าเพราะเข้าใจผิด วันที่สมหวังจะเดินทางไปเที่ยวกับเฉิดฉายโดยไม่รู้ว่ากำลังถูกหลอกไปฆ่านั้น เป็นวันเดียวกับที่ แดน มโนรม ยอมรับสารภาพกับตำรวจว่าเฉิดฉายเป็นผู้บงการฆ่าเสี่ยเก๊า หมวดวันชาติจึงรีบโทรไปบอกสมหวัง แต่ก็สายไปเสียแล้ว หงส์ฟ้ารู้เรื่องด้วยความรักและห่วงใยจึงตามไปช่วยพร้อมจ่ามะลิและน้องบูม

## นักแสดง
* จักรพันธ์ ครบุรีธีรโชติ รับบท สมหวัง วทัญญู 
* พิยดา จุฑารัตนกุล รับบท หงส์ฟ้า วทัญญู
* วรรณษา ทองวิเศษ รับบท เฉิดฉาย
* เกริก ชิลเลอร์ รับบท แดน มโนรมย์ 
* ไพโรจน์ ใจสิงห์ รับบท ชูชนะ วทัญญู 
* ธงชัย ประสงค์สันติ รับบท จ่ามะลิ
* ลิซ่า ไปรพิศ รับบท น้องบูม
* วีระชัย หัตถโกวิท รับบท หมวดวันชาติ
* วัชระ ปานเอี่ยม รับบท เจ๊เนาว์
* ทัตพงษ์ พงษทัต รับบท มิ่งขวัญ วทัญญู
* ชูศรี เชิญยิ้ม รับบท สำลี
* นภาพร หงสกุล รับบท ป้าจุ๊
* พูลสวัสดิ์ ธีมากร รับบท ลุงชวน
* ชุติมา นัยนา รับบท เจ๊จี
* ยาว อยุธยา รับบท ปอยฝ้าย
* ด.ญ.พิมประภา ตั้งประภาพร รับบท ลไม

## อ้างอิง

หมวดหมู่:ละครโทรทัศน์ภาษาไทย
หมวดหมู่:ละครโทรทัศน์ไทยในปี พ.ศ. 2544
หมวดหมู่:ละครโทรทัศน์ไทยในคริสต์ทศวรรษ 2000
หมวดหมู่:ละครโทรทัศน์โดยเอ็กแซ็กท์และซีเนริโอ
หมวดหมู่:ละครโทรทัศน์ช่อง 7